Title: Лекција: Србија за време Стефана Немање
Course: Историја 6 > Section: Срби од 12. до 15.века (Немањићи)

Шта смо научили до сада

Пре него што приступиш изучавању лекције, подсети се шта смо учили раније и одговори на питања која следе.

Питање 1

Под чијом влашћу је била Србија до 12. века?

- византијском
Feedback: Браво! Ово је тачан одговор. Срби су током средњег века често били под туђом влашћу. Пошто су приликом досељавања на Балкан, највећим делом заузели територију која је била под управом Византије, углавном су били под њеном влашћу.
- млетачком
Feedback: Нажалост, твој одговор није тачан. Покушај поново. Размисли о томе чије територије су заузела српска племена приликом досељавања на Балканско полуострво.
- угарском
Feedback: Нажалост, твој одговор није тачан. Покушај поново. Размисли о томе чије територије су заузела српска племена приликом досељавања на Балканско полуострво.

Питање 2

Шта је у средњем веку значило бити под туђом влашћу?

(означи све тачне одговоре)

- признавати врховну власт владара неке друге државе
Feedback: Браво! Ово је тачан одговор. То значи да држава која је под туђинском влашћу није потпуно слободна.
- бити окупиран војском друге државе
Feedback: Нажалост, твој одговор није тачан. Покушај поново. Бити окупиран значи да се на некој територији налази туђа (окупаторска) војска и власт. Византијска војска је повремено долазила у српске крајеве, али није била стално присутна.
- плаћати порез другој држави
Feedback: Браво! Ово је тачан одговор. Плаћање пореза другој држави је био знак покорности.
- имати свог владара, чији је положај одобрен од врховне власти
Feedback: Браво! Ово је тачан одговор. Одговор је тачан. Владаре су у Србији најчешће одређивали византијски цареви.

Подсетимо се - Србија у раном средњем веку

Срби су у раном средњем веку насељавали области Рашке, Дукље, Травуније, Захумља, Неретљанске области и Босне. На овим територијама ће постепено стварати и своје прве државе које су међутим, биле под византијском влашћу. То значи да нису биле потпуно слободне. Али у то време Византија је била задовољна само тиме да Срби плаћају порез, признају њену власт и пропуштају византијску војску ка другим територијама.

Све те територије ће у већем или мањем обиму бити повремено укључене у државу која је временом добила име Србија (некадашња Рашка са повременим проширењима ка осталим српским областима).

Питање 3

Међу наведеним владарима одабери оне који су били  чланови породице Властимировића.

- кнез Часлав
Feedback: Браво! Ово је тачан одговор. Часлав је владао у 10. веку и остао је запамћен по заробљавању од стране бугарског цара Симеона. Успео је да побегне из тамнице и врати се на престо 927. године.
- кнез Властимир
Feedback: Браво! Ово је тачан одговор. Властимир се сматра оснивачем династије, јер су нам претходни владари непознати.
- кнез Владимир
Feedback: Нажалост, твој одговор није тачан. Покушај поново. Кнез Владимир је први познати владар Дукље с краја 10. века. Био је заробљен од самозваног цара Самуила из Македоније, али после женидбе Самуиловом ћерком Косаром, наставио је да влада Дукљом.
- кнез Стефан Војислав
Feedback: Нажалост, твој одговор није тачан. Покушај поново. Кнез Стефан Војислав је владао Дукљом у 11. веку и борио се врло успешно против византијске власти.
- краљ Михаило
Feedback: Нажалост, твој одговор није тачан. Покушај поново. Михаило је наследио свог оца Стефана Војислава на престолу Дукље и током своје владавине је успео да се ослободи византијске власти и крунише се за краља, уз одобрење папе.

Стефан Немања долази на власт

Срби су у 12.веку живели под византијском влашћу. У то време Византија је била моћна и богата  држава која се простирала  на територији Мале Азије и  Балканског полуострва. Византија је у 12.веку живела своје најбоље дане за време цара Манојла Комнина (1143-1180). Србија је била у саставу Византијског царства и српски владари су били постављани од византијских царева. Носили су титулу великог жупана и имали су обавезу да плаћају порез Византији.. Оснивач династије Немањић је био Стефан Немања, који је рођен у Дукљи, данашњој Црној Гори у месту Рибница, као најмлађи Завидин син. Завида је добио прилику да влада Рашком, али је он на тај положај поставио свог најстаријег сина Тихомира. Сваки од синова добио је по један део Рашке (Србије). Немања је управљао областима око Јужне Мораве, на граници са Византијом. Стефан Немања је свој део државе почео да уређује без договора са браћом, која су му то замерила и позвала га на састанак у Рас. Том приликом су га заробили. |  | Немања се у заробљеништву молио Св.Ђорђу и обећао је да ће му саградити цркву уколико буде спашен. Његова жена Ана је покренула феудалце из његове области, који су га спасили заробљеништва. Браћа су побегла у Византију. Немања је одржао обећање и саградио цркву Ђурђеви Ступови (слика доле). Црква је настала после његове победе над браћом у бици код Пантине, када је постао велики жупан.

Стефан Немања започиње своју владавину

Немања је 1166. године успео да победи браћу и да преузме титулу великог жупана.

Као велики жупан, Стефан Немања је наставио да напада византијске територије због чега га је византијски цар Манојло Комнин позвао на састанак у Ниш. Немања му се том приликом покорио и обећао верност цару.

Карта Србије у XII веку
Немања је знао да мора да се одазове позиву византијског цара,
па је решио да се послужи лукавством: на састанак је отишао
без владарских  обележја и са конопцем око врата.

Цару Манојлу Комнину се допала Немањина домишљатост,
па му је опростио непослушност, а Немања је обећао
да га више неће нападати.

По неким причама, Немања је том приликом одведен у Византију
где је провео извесно време.

Владавина Стефана Немање - протеривање богумила

После смрти византијског цара Манојла Комнина, Немања је наставио да се бори против Византије, са циљем да Србију ослободи њене власти. Проширио је територију Србије  на Дукљу, област око Ниша, Косово и Метохију и северне делове Албаније.

Из Србије је прогнао богумиле, који су дошли из Бугарске, а потом су се сместили у Босни. Богумили су били јеретици са истока, који су критиковали хришћанску цркву. Говорили су да се хришћанска црква искварила и да нема потребе за скупоценим грађевинама. Сматрали су да се богу се може молити и на ливади, поред реке или на било којем другом месту. Зато богумили нису градили цркве од чврстих материјала. Градили су их од дрвета, како би могли да се моле током хладних зимских дана.

Владавина Стефана Немање и одлука о наследнику

У Трећем крсташком походу је немачки цар Фридрих I Барбароса пролазио кроз српске земље. Немања га је дочекао у Нишу 1189. године и понудио му савезништво у борби против Византије, али је Барбароса одбио понуду.

Византијске принцезе,
пошто потичу из царевине, биле су вишег ранга
у односу на принцезе које
долазе из краљевина.
Сматрало се да оне треба да буду удате за владаре.

За овај договор је сазнао и византијски цар, који је наредне, 1190. године, покренуо војску против Србије. Српска војска је била поражена  у  бици на реци Морави. Тако је Стефан немања морао поново да се покори византијском цару. Залог том покоравању је било и склапање брачних веза између две породице. Договор је био да се други син Стефана Немање, Стефан Немањић, ожени рођаком византијског цара - Евдокијом.

У међувремену, због промена на престолу у Византији, Евдокијин отац је постао цар 1195. године. То је утицало на Стефана Немању да промени одлуку о наследнику. Првобитно је планирано је да га наследи најстарији син Вукан, који је већ добио прилику да се учи владарском занату у Дукљи. Био је ожењен угарском (краљевском) принцезом. Међутим, пошто је жена Стефана Немањића постала царска принцеза, он је добио предност у односу на брата.

Стефан Немања је 1196. године сазвао сабор феудалаца и том приликом је објавио да ће га наследити млађи син - Стефан Немањић.

Повлачење са престола

Наследници Стефана Немање

Немања се после повлачења са власти замонашио у својој задужбини Студеници и узео монашко име Симеон. Његов најмлађи син, Растко,  већ је био монах Сава. Они су од византијског цара добили на поклон запуштени манастир на Светој гори који је требало обновити - Хиландар.

Отац и син су то за кратко време обновили Хиландар и Стефан Немања, односно монах Симеон, је тамо и умро 1199. године.

Поред Студенице и Хиландара, Стефан Немања је саградио још један манастир. Да ли знаш како се зове?

Значај Стефана Немање

Овај владар је поступцима и делом показао да је достојан титуле оснивача лозе Немањића. За себе и за будућа покољења је поставио као најважнији  циљ ослобођење од туђинске власти.

Погледај на карти где се налази Хиландар.

Хиландар

У којој се данашњој држави налази Хиландар?

- у Грчкој
Feedback: Браво! То је тачан одговор! У Грчкој се налази полуострво Халкидики, које има три мања полуострва, познатији под именом - Три прста. Један од тих мањих полуострва се зове Атос.
- у Србији
Feedback: То није тачан одговор. Погледај карту и покушај поново!
- у Бугарској
Feedback: То није тачан одговор. Погледај карту и покушај поново!
- у Турској
Feedback: То није тачан одговор. Погледај карту и покушај поново!

За оне који желе да знају више

Ако желиш да сазнаш још о Стефану Немањи, погледај следећи видео.

видео.

*Аутор видеа: Вера Исаиловић