Title: Лекција: Српско царство
Course: Историја 6 > Section: Срби од 12. до 15.века (Немањићи)

Шта смо научили до сада

Пре него што приступиш изучавању лекције, подсети се шта смо учили  у претходним лекцијама и одговори на питања која следе.

1

Краљ Милутин је био познат по јачању моћи српске државе. По чему ће све остати упамћена његова владавина?

- Био је штедљив владар.
Feedback: То није тачан одговор. Милутинов двор је био веома богат и раскошан.
- Изградио је преко четрдесет цркава и манастира.
Feedback: Одлично! То је тачан одговор! Краљ Милутин је обећао да ће за сваку годину владавине изградити по једну цркву или манастир. Владао је тридесет девет година.
- Проширио је границе Србије на Северну Македонију.
Feedback: Браво! То је тачан одговор!
- Српска култура је била под утицајем византијске.
Feedback: То је тачан одговор. Милутин је женидбом са Симонидом, византијском принцезом, желео да прикаже свој двор достојним царској византијској породици.
- Србија је била под византијском влашћу.
Feedback: То није тачан одговор. Србија је постала независна држава 1217.године.

Стефан Дечански (1321-1331)

Стефан Дечански је био најстарији син краља Милутина. Познат је по својој задужбини Дечанима која се налази на Косову. Његова владавина је трајала десет година што је за средњовековне појмове било врло кратко.

Погледај видео који говори о томе како је владао Стефан Дечански и одговори на питања која следе.
Stefan%20De%C4%8Danski.mp4

*Аутор видеа: Вера Исаиловић

2

Означи догађаје који су се догодили за време владавине Стефана Дечанског.

- Грађански рат у Србији између Драгутина и Милутина.
Feedback: То није тачан одговор. Погледај поново видео запис.
- Битка код Велбужда
Feedback: Тачно! У тој бици је српска војска поразила бугарску.
- Грађански рат у Византији
Feedback: Тачно! Сукобили су се Андроник II и Андроник III, а значајну улогу у том сукобу је имао и Стефан Дечански.
- у Србију долазе рудари Саси.
Feedback: То није тачан одговор. Погледај поново видео запис.
- Крсташко освајање Цариграда
Feedback: То није тачан одговор. Погледај поново видео запис.

Стефан Душан (1331-1355)

Стефан Душан, фреска у манастиру
Лесново, Северна Македонија

У породици Немањић најмоћнији владар је био Стефан Душан, који је у историји остао познат као Душан Силни. Његова владавина је била обележена освајањима, уређивањем државе законима и успостављањем црквене самосталности.

Душан је пре него што је дошао на власт већ владао Зетом (некадашњи назив је Дукља), као будући краљ. У тој области савладавао је владарске вештине.

У бици код Велбужда 1330. године, млади краљ, Стефан Душан, имао је веома запажену улогу. Зетска властела је желела да он што пре дође на власт. Помогла му је да уклони свог оца, Стефана Дечанског, са престола и да га затвори у тамницу у Звечану где је убрзо умро под неразјашњеним околностима. Због тога је остала сумња да је Душан наредио да се његов отац убије. Не постоје чврсти докази који би говорили у прилог томе.

С друге стране, чињенице говоре о томе да је Душан  учествовао у грађењу култа Стефана Дечанског и довршио градњу манастира Дечани коју је његов отац започео.

Стефан Душан се крунисао за краља 1331. године.

3

Како је Стефан Душан дошао на власт?

- На власт је дошао после смрти оца Стефана Дечанског као његов наследник.
Feedback: То није тачан одговор! Покушај поново.
- Изабран је за владара на Сабору великаша.
Feedback: То није тачан одговор! Покушај поново.
- Побунио се против оца и свргнуо га је са власти.
Feedback: Тачно! Стефан Дечански је умро у тамници под неразјашњеним околностима.

Душанова освајања

Територија Душановог царства

Стефан Душан је имао велике планове. Желео је да створи државу која ће наследити, величином и моћи, некадашњу Византију. Византијско царство, потресано политичким и економским кризама, изгубило је моћ и утицај који је раније имало на Балканском полуострву.

У свом науму, Стефан Душан је имао подршку властеле. У средњем веку се богатство мерило величином земље, па су владари следили жеље феудалаца који су желели нова територијална проширења.

Српска војска је освојила јужне делове Македоније, Тесалију, Албанију, Епир, до Коринтског залива на југу Балканског полуострва.

Током тих великих освајања, угарска војска је напала северне области Србије. Краљ Душан је успео да потисне угарску војску и да учврсти северну границу на рекама Дунава и Саве. Међутим, није освојио византијске луке: Драч и Солун. Да би освојио ове две луке, били су му потребни бродови. Он их није имао. Затражио је помоћ у бродовима од тада веома моћне поморске силе - Венеције, али му Венецијанци нису изашли у сусрет.  Нису желели јаку и моћну државу на Балкану. Венецији је више одговарало да на Балканском полуострву доминира ослабљена Византија.

У освајачким походима, Душану је највећи проблем задавала тврђава Сер, у области око реке Струме, коју никако није успевао да освоји.

Када је Сер коначно, уз велике напоре освојен, Стефан Душан је сматрао да је то његов  највећи војни успех и да зато треба да се крунише за цара.

  - Да бисте прешли на следећу страницу лекције, одговорите на следеће питање. Ако сте пажљиво читали, врло лако ћете препознати исправан одговор.

Зашто Стефан Душан није могао да освоји византијске луке, Драч и Солун?

Настанак царства

Добијање царске титуле није било само питање Душанове воље. Било је потребно да га крунише највиши верски поглавар, патријарх из Цариграда, или папа из Рима. Али ни папа, ни патријарх нису хтели да га крунишу за цара. Стефан Душан је морао да нађе други начин. Тадашњег архиепископа српске цркве, Јоаникија, прогласио је за патријарха. Овим чином је Српску православну цркву  са положаја архиепископије уздигао до положаја патријаршије - 1346. године. Исте године је српски патријарх Јоаникије крунисао Стефана Душана за цара, а његовог сина Уроша за краља.

Од те године се цар Душан на важним документима потписивао са „цар Срба и Грка”,  јер је на значајном делу његове државе живело грчко становништво.  Царство је било подељено на српски и грчки део.

Стефан Душан је био ожењен бугарском принцезом Јеленом, сестром бугарског цара.

Брак је био део помирења две државе после битке код Велбужда.

Првих неколико година нису имали деце - Душан је чак планирао нови брак,
до којег ипак није дошло.

У њиховом браку је  рођен син Урош, потоњи цар, Урош Нејаки.

Јелена је имала велики утицај на мужа и учествовала је у доношењу државних одлука.
Алфонс Муха: Крунисање цара Душана |  | Царица Јелена, манастир Лесново

Душанов законик

Последње године своје владавине цар Душан је посветио уређењу државе. Србија је добила писане законе који су обухватали живот свих слојева становништва.

Први део Душановог законика је објављен 1349. године на државном Сабору у Скопљу, а други део је додат 1354. године. Закон је имао 201 члан (правило). Душанов законик се угледао на византијско право, које је почивало на римском праву.

Цариградска патријаршија је бацила проклетство
на српску православну цркву
због проглашења Спрске патријаршије,
а верује се да је то и разлог зашто једино
Стефан Душан, од свих владара
из лозе Немањића,
није проглашен за свеца.
Паја Јовановић: Проглашење Душановог законика |

Цар Стефан Душан је изненада умро 1355. године. Био је сахрањен у својој задужбини, цркви Св. Архангела у Призрену. Ова црква је требало, величином и раскоши, да премаши све дотадашње задужбине Немањића. Цркву су касније срушили Турци, а камен су искористили за градњу Синан пашине џамије у Призрену.

Душаново царство није преживело наредне деценије. Ипак, српска црква је од тада стекла самосталност и задржала је до данас, упркос великом противљењу Цариградске патријаршије. Један од најважнијих докумената који сведочи о животу средњег века је Душанов законик.

Последње године владавине цара Душана

Како су изгледале последње године владавине цара Душана, какви су били његови планови и које су његове задужбине, сазнај у следећем видеу.

%D0%94%D1%83%D1%88%D0%B0%D0%BD%20%D0%BF%D0%BE%D1%81%D0%BB%D0%B5%D0%B4%D1%9A%D0%B5%20%D0%B3%D0%BE%D0%B4%D0%B8%D0%BD%D0%B5.mp4

* Извор: Моја школа, https://mojaskola.rts.rs/

4

Означи важне догађаје из 1346. године.

- Српска црква постаје патријаршија.
Feedback: Тачно! Само је патријарх могао да крунише цара.
- Стефан Душан je крунисан за царa.
Feedback: Браво! То је тачан одговор.
- Oбјављен је Душанов законик.
Feedback: То није тачан одговор! Душанов законик је објављен 1349.године.
- Душанов син Урош је крунисан за краљa.
Feedback: Браво! То је тачан одговор.
- Душан је успео да освоји тврђаву Сер.
Feedback: То није тачан одговор! Душан је освојио Сер 1345. године и то сматрао великим успехом. том прилико је себе прогласио за цара, али није био крунисан. Крунисањем се добија потврда положаја од цркве.

5

Како се зове Душанова задужбина?

- Св. Архангели
Feedback: Браво. То је тачан одговор. Нажалост, ова задужбина није сачувана.
- Грачаница
Feedback: То није тачан одговор! Грачаница је Милутинова задужбина.
- Студеница
Feedback: То није тачан одговор! Студеница је задужбина Стефана Немање.
- Сопоћани
Feedback: То није тачан одговор! Сопоћани су задужбина Уроша Првог.

6

Шта можемо сматрати трајним наслеђем владавине цара Душана?

(Означи све тачне одговоре.)

- освајања великих територија
Feedback: То није тачан одговор. Душанова освајања су била краткотрајна.
- уздизање српске цркве у највећи положај патријаршије
Feedback: Одлично! То је тачан одговор.
- Душанов законик
Feedback: Одлично! То је тачан одговор.
- изградња задужбине Св.Архангели у Призрену
Feedback: То није тачан одговор. Душанову задужбину су срушили Турци.