Title: Лекција: Свакодневни живот у Србији у доба Немањића
Course: Историја 6 > Section: Срби од 12. до 15.века (Немањићи)

Шта смо научили до сада

Пре него што приступиш изучавању лекције, подсети се шта смо учили  у претходној лекцији и одговори на питања која следе.

1

Како се зову феудалци у Србији за време Немањића?

- властеличићи
Feedback: Тачно! То је био назив за ситне феудалце, јер су се феудалци према величини богатства делили на крупне и ситне.
- властела
Feedback: Одлично! То је тачан одговор!
- велможе
Feedback: Одлично! То је тачан одговор!
- ритери
Feedback: То није тачан одговор. Име ритери се за феудалце користио у Западној Европи.
- власи
Feedback: Нетачно! Власи су били зависно становништво које се бавило сточарством.
- себри
Feedback: То није тачан одговор. Себри су били зависно становништво.

2

Како се звао орган власти у Србији који је заједно са владарем доносио важне одлуке?

- Сабор
Feedback: Браво! То је тачан одговор.
- Парламент
Feedback: То није тачан одговор. Овај назив се није користио у средњовековној Србији.
- Веће стараца
Feedback: То није тачан одговор.Овај орган власти је постојао у Античкој Грчкој.
- Народна скупштина
Feedback: То није тачан одговор. Овај назив се није користио у средњовековној Србији.

Исхрана

Срби су населили плодне пределе Балканског полуострва, поред река, где су услови за бављење пољопривредом били веома добри. Највећи део становништа је живео на селу и бавио се земљорадњом и сточарством. Земљорадници су гајили разне пољопривредне културе: пшеницу, јечам, раж, овас. Из прапостојбине су донели просо које не захтева неке посебне услове за сетву. Од житарица су се најчешће правиле каше и хлеб. Поврће је било често на трпези у средњем веку, а гајио се купус, лук, репа, сланутак, боб (који је врло сличан пасуљу). Временом су Срби почели да гаје и  воће: јабуке, крушке, шљиве, трешње, орах, кестен, лешник итд.  Од 13. века је веома било заступљено виноградарство и производња вина, па ће се у 15. веку производити и више него што је становништву било потребно..

Кашике су у Србији почеле
да се користе тек од 14. века,
а био је обичај да свако користи свој нож.
Углавном се јело прстима.

Храна се припремала у земљаним посудама, а јела из дрвених чинија. Богати слојеви су користили метално посуђе.

Сточарство  је била неопходна пратећа делатност. Свако сеоско домаћинство је имало најчешће пар волова, краву, неколико оваца, козу и свињу. Манастири су се поред тога бавили пчеларством. Постојали су зависни људи који су се бавили само пчеларством. Восак је био веома тражен и скуп. Манастирска имања су била заинтересована и за риболов, због честих постова. Властелини су имали велики приход од риболова и лова. Омиљена забава властелина је био лов са соколовима.

Пило се вино, пиво и старо словенско пиће - медовача.

У селима су живеле и занатлије: зидари, дрводеље, грнчари, седлари, шавци итд. Временом су се занатлије населиле и у градовима.

Непознати називи
Медовача је алкохолно пиће које се правило од меда и воде. Користили су га стари Словени и у прапостојбини.
Шавци - кројачи, занатлије које су шиле одећу.  Били су специјализовани за шивење кожуха  (крзнени прслук), одеће и чизама.
Сланутак - други назив за ову биљку је леблебија и припада махунаркама.

Животни услови

Зависно становништво је живело веома скромно, често на ивици глади. Била је довољна једна неродна или сушна година, да наступи глад.

Богатија домаћинства су повремено користила месо у својој исхрани. Месо је ретко било свеже, чешће усољено или суво, док су најбогатији чували велике количине житарица у посебним спремиштима укопаним у земљу.

Посебан проблем су биле велике заразе које су се с времена на време догађале.

Како су се лечили људи средњег века, сазнаћеш у следећем кратком видеу.

medicina%20u%20srednjem%20veku.mp4

* Извор: Моја школа, https://mojaskola.rts.rs/

4

Препознај начине лечења људи у средњем веку.

- пуштање крви
Feedback: Браво! То је тачан одговор!
- лековите биљке
Feedback: Браво! То је тачан одговор!
- таблете
Feedback: То није тачан одговор! Погледај поново видео.
- ињекције
Feedback: То није тачан одговор! Погледај поново видео.

Градови, трговина и новац

Са развојем рударства у Србији развијају се и градови, који су настајали поред рудника, утврђења; такође су и  византијски градови захваљујући освајањима ушли у састав српске државе.

Сеоско становништво се недељом окупљало, куповало и продавало на местима која су се називала трговима. Било их је широм Србије и за време Стефана Немање. Чести посетиоци градова су били трговци из Дубровника и других приморских градова.

Од 13. века се поред византијског и млетачког, користио и српски новац. Званични назив српског новца је био динар, који је кован од сребра и тежио око два грама. Већа новчана јединица је био перпер, који је вредео дванаест динара. У употреби је често био и млетачки златни дукат.

Сребрни динар цара Стефана Душана (аверс- Исус Христ,на полеђини цар Стефан Душан на коњу),
Народни музеј, Београд

Одећа

За одећу су се користили природни материјали: конопља, лан, вуна, кожа (за обућу), свила и крзно (богати слојеви су носили бунде у зимским данима). Основни одевни предмет је била кошуља, која је могла да буде дуга или кратка. Сиромашни су је правили од конопље, а ботатији слојеви друштва од лана или свиле.

Слика: фреска из Дечана, Народ у кошуљама

Преко кошуље је ишао још један комад одеће који се називао хаљина (или свита). Хаљине су рађене у јарким бојама и биле су богато украшене, како би се истакао положај у друштву.

Накит је био веома фине израде, од злата, сребра, бисера и драгог камења и био је обавезан део украса код богатих жена. Користиле су се минђуше, дијадеме (круне од злата и сребра, окићене бисерима и драгим камењем). Посебно место у богатој одећи властелина је имао златни појас, који се чак помиње и у Душановом законику:

Члан 48.

“Када умре властелин, коњ добри и оружје да се дају цару… и златни појас да има син његов…”

Прстен на руци и крст око врата су носили и жене и мушкарци.

Слика: Минђуша, Народни музеј, Чачак | Слика: златни прстен, Народни музеј, Чачак

5На каквим местима су настајали први градови у Србији?

На каквим местима су настајали први градови у Србији?

- поред рудника
Feedback: Браво! То је тачан одговор.
- на прометним местима
Feedback: Браво! То је тачан одговор.
- око утврђења
Feedback: Браво! То је тачан одговор.
- на местима далеко од трговачких путева
Feedback: Нетачно! Врати се на лекцију.

6

Да ли је следећа тврдња тачна или не?

Златни појас је био обавезни део одеће свог мушког  становништва.

- Нетачно
Feedback: Браво! То је тачан одговор.
- Тачно
Feedback: То није тачан одговор. Златни појас су носили мушкарци богатог слоја становништва.

7

Означи српски новац.

- динар
Feedback: Браво! То је тачан одговор.
- перпер
Feedback: Браво! То је тачан одговор.
- номизма
Feedback: То није тачан одговор. Номизма је био византијски новац.
- дукат
Feedback: То није тачан одговор. Дукат је био млетачки новац.